Vammaisten henkilöiden oikeuksien neuvottelukunta VANE

Lausunto

Asia: Valtioneuvoston asetus liikkumisesteisen pysäköintitunnuksen myöntämisen edellytyksistä.

Viite: VN/12496/2020

*Yleistä* Vammaisten henkilöiden oikeuksien neuvottelukunta VANE kiittää mahdollisuudesta lausua asiasta. VANE on YK:n vammaisten henkilöiden oikeuksien yleissopimuksen (SopS 27/2016; vammaisyleissopimus) kansallinen koordinaatiomekanismi. VANE ottaa lausunnossaan kantaa asiaan vammaisyleissopimuksen näkökulmasta. Vammaisyleissopimus on Suomessa voimassa lain tasoisena.

Ehdotetulla asetuksella toteutetaan muun muassa sopimuksen yleisiä velvoitteita (art. 4), esteettömyyttä ja saavutettavuutta (art. 9) sekä itsenäistä elämistä ja osallisuutta yhteisössä (art. 19) koskevia määräyksiä. Ensisijaisesti esitys koskee sopimuksen tarkoitusta koskevaa 1 artiklaa ja henkilökohtaista liikkumista koskevaa 20 artiklaa.

Sopimuksen 1 artiklan mukaan *Vammaisiin henkilöihin kuuluvat ne, joilla on sellainen pitkäaikainen ruumiillinen, henkinen, älyllinen tai aisteihin liittyvä vamma, joka vuorovaikutuksessa erilaisten esteiden kanssa voi estää heidän täysimääräisen ja tehokkaan osallistumisensa yhteiskuntaan yhdenvertaisesti muiden kanssa*.

Sopimuksen 20 artiklan mukaan *Sopimuspuolet toteuttavat tehokkaat toimet varmistaakseen vammaisille henkilöille mahdollisimman itsenäisen henkilökohtaisen liikkumisen, muun muassa: a) helpottamalla vammaisten henkilöiden henkilökohtaista liikkumista sillä tavalla kuin ja silloin kun he haluavat sekä kohtuulliseen hintaan.* Uuden tieliikennelain 190 § ja sen nojalla annettava asetus on yksi keino toteuttaa tätä velvoitetta.

*Myöntämisen edellytykset*

Asetusehdotuksen 1 §:n mukaan pysäköintitunnuksen myöntämisen perusedellytyksenä pidetään vammaa, joka estää itsenäisen liikkumisen. VANE katsoo, että *itsenäistä liikkumista* olisi syytä kuitenkin avata täsmällisemmin perustelumuistiossa. Osa vammaisista ihmisistä liikkuu itsenäisesti esimerkiksi pyörätuolilla ja ajoneuvolla, johon on tehty tarpeelliset muutostyöt, mutta he tarvitsevat vammaisille tarkoitetun leveämmän pysäköintipaikan pystyäkseen siirtymään autoon ja sieltä pois. Asetuksella ei saisi kuitenkaan sulkea pois tällaisten henkilöiden oikeutta tunnukseen, kun vamman vaikeusaste-edellytys täyttyy.

 VANE haluaa muistuttaa myös, että liikkumisen esteessä ei aina ole kyse kävelykyvystä. Pysäköintitunnuksia on myönnetty myös esimerkiksi henkilöille, joilta puuttuu vaarantaju.

*Käsitteistä* Asetusehdotuksen 1 §:n mukaan *Tieliikennelain (729/2018) 190 §:n 1 momentissa tarkoitettuna vammana pidetään: 1) sairaudesta, viasta tai vammasta johtuvaa…..* Kuten edellä on todettu, lähtee YK:n vammaisyleissopimus vammaisuuden määrittelyssä siitä, että vammaisuus on ensi sijassa yksilön ja ympäristön vuorovaikutuksen rajapintaan sijoittuva ilmiö, ei yksilön *vika*. VANE ehdottaakin, että niin asetuksesta kuin perustelutekstistäkin poistettaisiin sana *”vika”*  vanhentuneena ilmaisuna.

 Asetusehdotuksen 1 §:n 2 momentti alkaa*: Vaikeasti vammaisen henkilön kuljettamista varten…* VANE ehdottaa harkittavaksi, että vaikeasti vammainen korvattaisiin tässä yhdenmukaisesti muotoon *”liikkumisesteisen henkilön kuljettamista varten.”*

 Samassa momentissa käytetään myös käsitettä *saattaja*. VANElle tulleen palautteen mukaan saattaja rinnastetaan toisinaan vammaispalvelulain (380/1987) mukaiseen henkilökohtaiseen avustajaan. Kuljetustilanteissa avustajina toimivat myös monet muut henkilöt, kuten perheenjäsenet tai omaishoitajat. VANE ehdottaakin, että saattaja-käsite korvattaisiin seuraavasti: … *eikä hän selviydy kuljetuksen jälkeen ilman toisen henkilön apua.*

*Muita huomioita*

VANE ei pidä pysäköintitunnuksen myöntöperusteena käytettyä haittaluokitusta parhaana mahdollisena arviointivälineenä, koska luokitus on laadittu tapaturmien korvausten määrittelyyn, ei niinkään yksilöllisen toimintakyvyn arviointiin. Tulevaisuudessa olisikin syytä miettiä, olisiko tarkoitukseen löydettävissä parempi arviointi-instrumentti.

 VANElle on myös tullut jonkin verran palautetta siitä, että liikkumisesteisen pysäköintitunnuksella pysäköinnin ”pelisäännöt” eivät ole kaikilta osin selkeät. Tämä koskee erityisesti yksityisiä pysäköintialueita. Informaatio-ohjaukseen tulisi tältä osin kiinnittää huomiota siten, että esteettömät pysäköintipaikat olisi selkeästi merkitty ja ohjeistettu, miten niiden kanssa tulee toimia.

Vammaisten henkilöiden oikeuksien neuvottelukunta

Riitta Burrell Merja Heikkonen

puheenjohtaja pääsihteeri